Diari Oficial de la Generalitat Valenciana


Sumari del DOGV 7816, del 28-06-2016 (2016/4898)

DECRET 76/2016, de 23 de juny, del Consell, pel qual es regula el procediment i les condicions per a la concessió de subvencions en matèria de salut pública per a la lluita contra el mosquit tigre.
-----------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2016/06/23/76**

### Versions

 29/07/2016 - 29/06/2016  Text inicial: 30/06/2016 - Actualitat 

### Dades del document

Número de DOGV
:   7816

Data del DOGV
:   28-06-2016

Secció del DOGV
:   I. DISPOSICIONS GENERALS

Número del document
:   2016/4898


Data del document
:   23-06-2016

Organisme emissor
:   Conselleria de Sanitat Universal i Salut Pública

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria de Sanitat Universal i Salut Pública
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

**DECRET 76/2016, de 23 de juny, del Consell, pel qual es regula el procediment i les condicions per a la concessió de subvencions en matèria de salut pública per a la lluita contra el mosquit tigre.**

 

PREÀMBUL

 

Les malalties víriques transmeses per artrópodes, com ara el dengue, chikungunya i Zika, constitueixen el grup de malalties que més està creixent en el món. No sols s’estenen a gran velocitat, sinó que a més afecten ràpidament un percentatge elevat de la població allí on arriben.

Els virus que causen les malalties adés mencionades es transmeten de persona a persona, a través de la picadura de mosquits del gènere Aedes. El mosquit Aedes albopictus (mosquit tigre) és un vector competent per a la transmissió de les esmentades malalties que està present a Espanya en tota la costa mediterrània i comença a introduir-se cap a l’interior de la península.

Segons l’Organització Mundial de la Salut (OMS), un programa de control vectorial és la combinació organitzada de totes les estratègies disponibles per a la reducció del vector. Els components que tradicionalment formen part d’aquests programes són la vigilància epidemiológica dels casos, la vigilància entomológica, el control ambiental, la comunicació social, el maneig integrat de vectors i la protecció del pacient. La prevenció i el control de les malalties transmeses per vectors és una tasca complexa que requereix la col·laboració i coordinació de múltiples sectors.

El mosquit tigre (Aedes albopictus) sol picar durant el dia. Encara que el seu període d’activitat és molt variable segons les condicions climàtiques, a la Comunitat Valenciana cal esperar la major activitat del mosquit principalment entre els mesos de maig i novembre. El seu hàbitat més freqüent és l’urbà i periurbà, vinculat a la retenció de xicotetes quantitats d’aigua en els espais domèstics o contigus. Les femelles posen les larves en les parets de recipients o petits espais amb aigua (per exemple, en l’àmbit domèstic, poals, abeuradors per a animals, cendrers, pitxers o plats davall els tests). Les larves no són identificables a simple vista. Per a evitar la reproducció del mosquit es recomana cobrir, buidar o canviar ben sovint els recipients o reservoris d’aigua domèstics i cobrir els receptacles d’aigua grans (com piscines, pous o basses). Addicionalment, la picadura del mosquit tigre pot evitar-se amb els recursos habituals utilitzats per a altres insectes (com mosquiteres o locions repel·lents específiques).

A nivell municipal cal vigilar els xicotets depósits on s’acumula l’aigua (com elements decoratius, estanys, etc.), les xarxes de sanejament, amb especial atenció als embornals, o els sistemes de reg, entre altres possibles focus de cria. El control del mosquit amb tractaments biocides en l’entorn urbà requereix la localització prèvia d’aquests focus i l’aplicació de tractaments locals en aquells seguint pautes establertes. Aquesta tasca ha de ser desenvolupada per professionals capacitats i amb els corresponents permisos per a l’ús i aplicació de productes biocides.

Recentment l’Organització Mundial de la Salut informava d’una situació d’alerta referida a la malaltia per virus Zika, transmesa pel mosquit tigre, i recomanava actuacions que promogueren i executaren «enèrgicament les mesures de control de vectors i les mesures apropiades de protecció personal, a fi de reduir el risc d’exposició al virus del Zika».

La Generalitat ja ha desplegat dispositius per al control i prevenció d’aquests riscos. La Conselleria de Sanitat Universal i Salut Pública realitza les activitats de vigilància epidemiológica i ambiental, de coordinació i assessorament tècnic a totes les institucions implicades en la lluita contra el mosquit tigre, i d’informació i formació a la població i agents d’interès.

Amb la finalitat d’unir tots els esforços institucionals en la lluita contra el mosquit tigre, la Generalitat també ha posat en marxa una comissió de coordinació interinstitucional, en la qual participen els departaments de la Generalitat relacionats directament o indirectament amb aquesta matèria, així com les tres diputacions provincials i la Federació Valenciana de Municipis i Províncies.

S’estan realitzant enormes esforços informatius des de diferents instàncies, i és necessari garantir missatges homogenis i que arriben uniformement a tota la població. S’intensificarà aquesta activitat llançant una campanya liderada des de la Generalitat, destinant els recursos necessaris i utilitzant totes les estratègies poblacionals disponibles. Per a desplegar aquesta campanya, la Conselleria de Sanitat Universal i Salut Pública destinarà part dels seus pressupostos a aquesta activitat.

No obstant aixó, és necessari reforçar les accions desenvolupades actualment amb fons específics de la Generalitat destinats a cobrir els objectius per a la lluita contra el mosquit tigre que a continuació es descriuen, presentant també les necessitats económiques estimades per a cobrir-los.

 

Objectiu 1. Recolzar els tractaments de lluita contra el mosquit tigre en els municipis més afectats i amb menys recursos per a afrontar el problema, a través de la Federació Valenciana de Municipis i Províncies.

Segons les dades disponibles, són els municipis de la franja litoral i prelitoral de tota la Comunitat aquells en què amb major freqüència es descriu la presència del mosquit. Se sap que el tractament efectiu contra el mosquit tigre en els espais no domèstics radica principalment en tractaments dels embornals urbans. I s’ha estimat que un tractament eficient (mantingut regularment durant distints períodes de l’any, en funció de la biologia del mosquit i de les condicions climatológiques), per a una població de 20.000 habitants, pot costar al voltant de 9.000 euros anuals. Basant-se en aquesta estimació, es considera que una quantitat total de 450.000 euros, convenientment distribuïda entre els municipis afectats o amb major risc de colonització, contribuiria de manera eficaç al control de la plaga en tota la Comunitat Valenciana, especialment si els termes d’aquesta subvenció es configuren de manera que complementen, de forma efectiva i eficient, les subvencions per a fins semblants que s’ofereixen principalment a través de les tres diputacions provincials.

Objectiu 2. Finançar estudis entomológics per a vigilar la presència de vectors a la Comunitat i avaluar l’efectivitat de les accions empreses.

A la Comunitat Valenciana hi ha grups d’investigació, com l’Institut Cavanilles de Biodiversitat i Biologia Evolutiva de la Universitat de València-Estudi General, que amb els recursos adequats podrien incrementar la seua capacitat per a analitzar la distribució i evolució de mosquit tigre en el nostre territori, i d’aquesta manera aportar la informació necessària per al disseny i l’avaluació de la lluita contra les plagues en tota la Comunitat Valenciana. L’estudi entomológic és també imprescindible per a la investigació i el control de l’entorn en què es produeixen casos de malaltia. Els costos anuals de la vigilància entomológica a càrrec de l’Institut Cavanilles de Biodiversitat i Biologia Evolutiva de la Universitat de València-Estudi General s’estimen entorn dels 50.000 euros.

Per tot aixó, en virtut del que disposa l’article 168.1.c de la Llei 1/2015, de 6 de febrer, de la Generalitat, d’Hisenda Pública, del Sector Públic Instrumental i de Subvencions, a proposta de la Conselleria de Sanitat Universal i Salut Pública, segons disposa l’article 28.c de la Llei 5/1983, de 30 de desembre, de la Generalitat, del Consell, i amb la deliberació prèvia del Consell, en la reunió del dia 23 de juny de 2016,

 

DECRETE

 

**Article 1. Objecte**

El decret estableix les bases reguladores de les subvencions destinades a fer front a les despeses dels tractaments de lluita contra el mosquit tigre (Aedes albopictus), en els municipis de fins a 80.000 habitants de la Comunitat Valenciana en què s’haja detectat la presència d’aquest vector i/o amb major risc de ser colonitzats per aquell.

Així mateix, té com a objecte regular les subvencions destinades a finançar estudis entomológics per a vigilar la presència de vectors en la Comunitat Valenciana i avaluar l’efectivitat de les accions empreses.

 

**Article 2. Beneficiaris**

2.1. Serà beneficiària de les subvencions a què es refereix aquest Decret la Federació Valenciana de Municipis i Províncies per a recolzar els tractaments de lluita contra el mosquit tigre, en els municipis de la Comunitat Valenciana en què s’haja detectat la presència d’aquest vector o amb major risc de ser colonitzats per aquell.

2.2. Així mateix, serà beneficiària de les subvencions la Universitat de València-Estudi General, a fi de millorar la informació necessària per al disseny i l’avaluació de la lluita contra les plagues en tota la Comunitat, així com reforçar la investigació i el control de l’entorn en què es produeixen casos de malaltia.

2.3. Els beneficiaris de les subvencions hauran de reunir els requisits establerts en l’article 13 de la Llei 38/2003, de 17 de novembre, General de Subvencions.

 

**Article 3. Criteris objectius per a l****’atorgament de la subvenció**

3.1. La col·laboració financera amb la Federació Valenciana de Municipis i Províncies es realitzarà mitjançant la concessió directa d’una subvenció, instrumentada mitjançant una resolució de concessió de subvenció, d’acord amb els criteris establerts en aquest decret.

3.1.1 En la resolució s’incorporaran, almenys, els següents requisits perquè els municipis puguen ser perceptors de les subvencions:

a) L’objecte de la subvenció és col·laborar amb els municipis en la realització de la campanya per al control del mosquit tigre, que haurà d’efectuar-se necessàriament l’any 2016.

b) Les subvencions aniran destinades als municipis afectats o amb major risc de colonització pel mosquit tigre.

c) Per a accedir a les subvencions els municipis hauran de presentar el projecte tècnic d’actuació per a la realització de la campanya, incloent-hi la següent informació proporcionada per part de l’empresa que realitzarà el tractament:

c.1. Nom de l’empresa.

c.2. Plànol cartogràfic del terme municipal, amb senyalització descriptiva de zones i punts a tractar.

c.3. Pla d’aplicació, incloent-hi calendari.

c.4. Documentació que acredite el compliment per part de l’empresa dels requisits següents:

a) Inscripció de l’empresa, de forma actualitzada, en el Registre Oficial d’Establiments i Serveis Biocides, segons Ordre SCO/3269/2006, del Ministeri de Sanitat i Consum, i Decret 96/2004, del Consell de la Generalitat Valenciana.

b) Disponibilitat per part de l’empresa de personal acreditat per a l’ús de biocides segons la legislació vigent.

c) Utilització de productes que estiguen obligatóriament inscrits en el Registre de Plaguicides no Agrícoles o Biocides del Ministeri de Sanitat, Serveis Socials i Igualtat, utilitzant preferentment productes larvicides.

d) Les zones seleccionades per al tractament seran, de forma preferent, urbanes i periurbanes, i inclouran el tractament dels embornals.

e) S’empraran les tècniques d’aplicació que minimitzen la quantitat de producte a utilitzar i el risc d’exposició a les persones i el medi ambient.

f) Compliment de la normativa mediambiental corresponent quan s’actue sobre zones naturals vulnerables per estar davall alguna de les figures de protecció de les incloses en la llei d’espais protegits de la Comunitat Valenciana i espais afectats per la Xarxa Natura 2000, sent les zones d’especial protecció les d’aus (ZEPA), els llocs d’interès comunitari (LIC) i les zones d’especial conservació (ZEC).

c.5. Valoració económica de la campanya.

c.6. Certificació acreditativa de trobar-se al corrent en el compliment de l’obligació de rendició dels seus comptes anuals davant la Sindicatura de Comptes.

3.1.2. La quantitat màxima a percebre per cada municipi dependrà de la valoració económica del total de la campanya per a control del mosquit tigre, i en cap cas no superarà la quantitat màxima de 15.000 euros.

3.1.3. Criteris de selecció. A més del compliment d’alló adés disposat, per a atorgar la subvenció es prioritzarà:

- Els municipis en què s’haja detectat la presència de l’Aedes albopictus i/o amb major risc de ser colonitzats, que no hagen rebut subvenció per al mateix fi d’aquest decret durant 2016.

- Els municipis més petits (<20.000 habitants).

3.2. La col·laboració financera amb la Universitat de València, es realitzarà a través de l’Institut Cavanilles de Biodiversitat i Biologia Evolutiva, mitjançant una resolució de concessió de subvenció, d’acord amb els criteris establerts en aquest decret, a fi de potenciar les anàlisis relatives a la distribució i evolució de mosquit tigre en el nostre territori, i de millorar la informació necessària per al disseny i l’avaluació de la lluita contra les plagues en tota la Comunitat Valenciana, així com de reforçar la investigació i el control de l’entorn en què es produeixen casos de malaltia.

 

**Article 4. Import i finançament de les subvencions**

En el marc del procediment previst en l’article 168.1.c de la Llei 1/2015, de 6 de febrer, de la Generalitat, d’Hisenda Pública, del Sector Públic Instrumental i de Subvencions, les subvencions derivades de les actuacions previstes en el present decret es finançaran amb càrrec a l’aplicació pressupostària 60.06.90.2461.348.34.6:

- 450.000,00 ? en concepte de subvenció als municipis per als tractaments contra el mosquit tigre, a través de la línia de subvenció que s’habilite específicament a l’efecte en els pressupostos de la Generalitat.

- 50.000,00 ? per a l’estudi entomológic del mosquit tigre a la Comunitat Valenciana, a través de la línia de subvenció que s’habilite específicament a l’efecte en els pressupostos de la Generalitat.

 

**Article 5. Compatibilitat de les subvencions**

1. Les subvencions regulades en aquest decret seran compatibles amb qualsevol altra que, per a la mateixa finalitat, siga convocada per qualsevol administració o entitat pública o privada.

2. L’import de la subvenció en cap cas no podrà ser d’una quantia que, aïlladament o en concurrència amb subvencions d’altres administracions públiques o d’altres ens públics o privats, supere el cost de l’activitat subvencionada.

3. Si la despesa justificada és inferior al que ha motivat la subvenció, aquesta es minorarà en la proporció adequada.

 

**Article 6. Termini i forma de justificació de la subvenció**

1. Abans del 15 de novembre de 2016, el beneficiari haurà de justificar la realització de qualsevol despesa corrent subvencionable, als efectes de poder-li ser alliberades les quantitats corresponents. La justificació esmentada es durà a terme en els termes establerts en els apartats següents.

2. Justificació de les subvencions

2.1. La Federació Valenciana de Municipis i Províncies haurà d’aportar la següent documentació, sense perjuí de qualsevol altra addicional que es preveja en la corresponent resolució de concessió:

- Certificat de les despeses subvencionats.

- Cópia compulsada de les factures reglamentàries, segons la normativa vigent, així com qualsevol altra documentació justificativa suficient, si és el cas. Tant les factures com la indicada documentació hauran de correspondre’s amb despeses realitzades durant l’exercici 2016 i per un import equivalent al de la subvenció concedida en els termes exposats en la resolució de concessió directa de les subvencions.

- Informe final de campanya amb indicació dels resultats obtinguts.

- Informe emès per funcionari o funcionària local competent prenent com a referència els termes reflectits en els projectes tècnics.

- Certificat de les quantitats percebudes en cas de concurrència amb altres subvencions per al mateix fi, emès per la persona titular de la Secretaria de l’ajuntament.

- Memória financera expedida per la persona responsable de la gestió económica de la Federació als efectes de justificació de la despesa o de la completa realització de la finalitat subvencionada.

2.2. La Universitat de València-Estudi General haurà d’aportar la següent documentació, sense perjuí de qualsevol altra d’addicional que es preveja en la resolució de concessió de la subvenció:

- Certificat de les despeses subvencionades.

- Cópia compulsada de les factures reglamentàries, segons la normativa vigent, així com qualsevol altra documentació justificativa suficient, si és el cas. Tant les factures com la indicada documentació hauran de correspondre’s amb despeses realitzades durant l’exercici 2016, i per un import equivalent al de la subvenció concedida en els termes exposats en la resolució de concessió directa.

- Informe dels estudis entomológics per a vigilar la presència de vectors en la Comunitat i avaluació de l’efectivitat de les accions empreses.

- Memória financera expedida per la Gerència de la Universitat als efectes de justificació de la despesa o de la completa realització de la finalitat subvencionada.

- Certificació acreditativa de trobar-se al corrent en el compliment de l’obligació de rendició dels seus comptes anuals davant de la Sindicatura de Comptes.

3. La subvenció concedida es veurà reduïda proporcionalment en cas que la justificació de les despeses realitzades no abaste la quantia atorgada, així com en el cas que l’import justificat no abaste el cost total de l’actuació subvencionada.

4. La no-presentació de la justificació de la despesa en el termini fixat produirà la pèrdua de la subvenció i la consegüent revocació. En la tramitació del procediment es garantirà en tot cas l’audiència de les persones interessades.

5. La justificació de la subvenció haurà de complir els requisits establerts en l’article 30 de la Llei 38/2003, de 17 de novembre, General de Subvencions.

 

**Article 7. Procediment de pagament**

1. Escaurà el pagament de la subvenció a la Federació Valenciana de Municipis i Províncies una vegada justificada la despesa subvencionada.

2. Escaurà el pagament de la subvenció a la Universitat de València una vegada justificada la despesa subvencionada.

D’acord amb el que estableix l’article 81.5 de la Llei Orgànica 6/2001, de 21 de desembre, d’Universitats, segons redacció donada per Reial Decret Llei 14/2012, de 20 d’abril, de mesures urgents de racionalització de la despesa pública en l’àmbit educatiu, les universitats públiques de la Comunitat Valenciana estan obligades a retre comptes davant la Sindicatura de Comptes, sense perjuí de les competències del Tribunal de Comptes.

Als efectes d’acreditar el compliment de l’esmentada obligació legal, la Sindicatura de Comptes expedirà, a petició de la Universitat de València-Estudi General, certificació que se li ha presentat el compte general.

 

**Article 8. Obligacions de les beneficiàries**

Les beneficiàries d’aquestes subvencions estaran subjectes a les obligacions derivades del contingut de les presents bases i, en general, de la normativa vigent que se li aplique. En tot cas són obligacions de les beneficiàries les establertes en l’article 14 de la Llei 38/2003, de 17 de novembre, General de Subvencions.

 

**Article 9. Pla de control**

La comprovació material de l’efectiva realització de l’activitat subvencionada es realitzarà mitjançant el corresponent pla de control que desenvolupe la direcció general amb competència en matèria de salut pública.

 

**Article 10. Revisió d****’expedients**

1. En els casos previstos en l’article 37 de la Llei General de Subvencions, els beneficiaris hauran de reintegrar la totalitat o una part de la quantitat percebuda més els corresponents interessos de demora.

2. En aquests casos es procedirà a la incoació de l’oportú expedient que, amb audiència prèvia de la beneficiària interessada, serà resolt per la persona titular de la conselleria amb competència en matèria de salut pública, d’acord amb les actuacions que es porten a l’efecte per la direcció general amb competència en matèria de salut pública.

3. El falsejament o ocultació de dades i documents en alló que afecte substancialment la concessió i lliurament de fons públics, donarà lloc a responsabilitat en l’orde jurisdiccional competent.

 

**Article 11. No-subjecció a polítiques de competència**

Les subvencions que es concedisquen a l’empara de les bases d’aquest decret, estan exemptes de la seua notificació a la Comissió Europea per no ser-li d’aplicació l’article 107 del Tractat de Funcionament de la Unió Europea en estar destinades a ajuntaments i universitats, i no afecten els intercanvis comercials entre els estats membres.

 

**Article 12. Acceptació de les bases**

La participació en el present procés de subvencions implica l’acceptació de les bases previstes en aquest decret.

 

DISPOSICIONS FINALS

 

**Primera. Habilitació normativa**

S’autoritza la persona titular de la conselleria amb competències en matèria de salut pública, a resoldre les presents subvencions així com a dictar les disposicions precises per al desenvolupament d’aquestes bases.

 

**Segona. Entrada en vigor**

Aquest decret produirà efectes l’endemà de la publicació en el Diari Oficial de la Comunitat Valenciana.

 

València, 23 de juny de 2016

 

El president de la Generalitat,

XIMO PUIG I FERRER

 

La consellera de Sanitat Universal i Salut Pública,

CARMEN MONTÓN GIMÉNEZ


Còpia Permalink ELI